Alboraia té ja 26.259 habitants amb la renda mitjana disparada a l'alça i la taxa d'atur més baixa des de 2006
04 de febrer de 2025

Alboraia ha aconseguit els 26.259 habitants, un increment de 467 en només un any. Així ho reflecteix l'Institut Nacional d'Estadística, amb dades a data d'1 de gener de 2024, la qual cosa deixa una densitat de població de 3.148,68 habitants per quilòmetre quadrat.

El motiu de l'increment poblacional està estretament relacionat amb l'augment en la qualitat de vida dels veïns i veïnes. I és que la renda mitjana dels alboraiers és de 35.970 euros. En 2013, era de només 28.150 euros, amb encara menys població (23.269). Alboraia és la novena localitat amb la renda mitjana més alta de tota la Comunitat Valenciana, ocupant el lloc 144 a nivell nacional.

En paral·lel, la taxa d'atur (7,95%) a desembre de 2024 se situa en la més baixa des de l'any 2006, havent-hi en eixe moment 5.000 habitants menys.

"Hem treballat molt de valent durant 4 legislatures per a millorar la vida dels nostres veïns i veïnes i això és el reflex d'aquest esforç", remarca l'alcalde. En aquesta línia, Miguel Chavarría especifica que "multinacionals com Rossmann estan triant Alboraia com la seua seu nacional pel seu prometedor futur, amb una taxa d'atur en mínims i uns equipaments, serveis i entorn que no té cap altra localitat".